नारदपुराणम्- उत्तरार्धः/अध्यायः ७७
मोहिन्युवाच ।।
श्रुतं मया द्विजश्रेष्ठ सेतुमाहात्म्यमुत्तमम् ।।
अधुना श्रोतुमिच्छामि नर्मदातीर्थसंग्रहम् ।। ७७-१ ।।

वसुरुवाच ।।
श्रृणु मोहिनि वक्ष्यामि नर्मदोभयतीरगम् ।।
चतुःशतं मुख्यतमं प्रोक्तं तीर्थकदंबकम् ।। ७७-२ ।।

एकादशोत्तरे तीरे दक्षिणे च त्रिविंशतिः ।।
पंचत्रिंशत्तमः प्रोक्तो रेवासागरसंगमः ।। ७७-३ ।।

ॐकारतीर्थं परितोनगादमरकंटकात् ।।
क्रोशद्वये सर्वदिक्षु सार्द्धकोटित्रयी स्थिता ।। ७७-४ ।।

कोटिरेका तु तीर्थानां कपिलासंगमे स्थिता ।।
अशोकवनिकायां च तीर्थलक्षं प्रतिष्ठितम् ।। ७७-५ ।।

शतमंगारगर्तायाः कुब्जांया अयुतं तथा ।।
सहस्रं वायुसंगे तु सरस्वत्याः शतं स्थितम् ।। ७७-६ ।।

शतद्वयं शुक्लतीर्थे सहस्रं विष्णुतीर्थके ।।
माहिष्मत्यां च साहस्रं शूलभेदेऽयुतं विदुः ।। ७७-७ ।।

देवग्रामे सहस्रं चोलूके सप्तशती स्थिता ।।
तीर्थान्यष्टोत्तरशतं मणिनद्याश्च संगमे ।। ७७-८ ।।

वैद्यनाथे च तावंति तावंत्येव घटेश्वरे ।।
सार्द्धलक्षं च तीर्थानां स्थितं रेवाब्धिसंगमे ।। ७७-९ ।।

अष्टाशीतिसहस्राणि व्यासे द्वीपशतानि च ।।
संगमे तु करंजायाः स्थितमष्टोत्तरायुतम् ।। ७७-१० ।।

एरंडीसंगमे तद्वत्तीर्थान्यष्टाधिकं शतम् ।।
धूतपापेऽष्टषष्टिश्च सार्द्धकोटिश्च कोकिले ।। ७७-११ ।।

सहस्रं रोमकेशे च द्वादशार्के सहस्रकम् ।।
लक्षाष्टके सहस्रे द्वे शुक्लतीर्थे नरेश्वरि ।। ७७-१२ ।।

संगमेषु तु सर्वेषु शतमष्टाधिकं विदुः ।।
कावेर्याः संगमे नंदे तीर्थपंचशतीस्थिता ।। ७७-१३ ।।

भृगोः क्षेत्रे च तीर्थानां कोटिरेका व्यवस्थिता ।।
भारभूत्यां च तीर्थानां शतमष्टोत्तरं स्थितम् ।। ७७-१४ ।।

अक्रूरेशे सार्द्धशतं विमलेशे दशायुतम् ।।
सा सार्द्धकोटिरित्येषा तीर्थसंज्ञा च नार्मदे ।। ७७-१५ ।।

दशादित्यस्य नव च कपिलस्याष्ट वै विधोः ।।
नंदिनः कोटिसंज्ञानि तथैवाष्ट शुभानने ।। ७७-१६ ।।

नागाग्निसिद्धावर्तानि सप्तसंख्यानि मोहिनि ।।
केदारेन्द्रियवारीशनंदिदैवानि पंच वै ।। ७७-१७ ।।

यमेशा वैद्यनाथाश्च वामनांगारकेश्वराः ।।
सारस्वता मुनीशाश्च दारुकेशाश्च गौतमाः ।। ७७-१८ ।।

चत्वार एव गदितास्त्रयो वै विमलेश्वराः ।।
सहस्रयज्ञभीष्मेशास्स्वर्णतीर्थानि चापि हि ।। ७७-१९ ।।

धौतपापकरंजेशऋणमुक्तिगुहाह्वयम् ।।
दशाश्वमेधनंदाख्यं मन्मथेशाख्यभार्गवम् ।। ७७-२० ।।

पराशरायोनिसंज्ञं व्यासाख्यपितृनंदिकम् ।।
गोपेशमारुतेशाख्यं जंगलेशाख्यशुक्लकम् ।। ७७-२१ ।।

अक्षरेशं पिप्पलेशं मांडव्यदीपकेश्वरम् ।।
उत्तरेशमशोकेशं योधनेशं च रौहिणम् ।। ७७-२२ ।।

लुकेशं च द्विसंख्याकं प्रत्येकं गदितं शुभे ।।
सैकोनविंशतिशतं तीर्थान्येकैकशः शुभे ।। ७७-२३ ।।

स्तबकेषु च नीर्थानि द्विशतं च चतुर्द्दशम् ।।
शैवान्येतानि तीर्थानि वैष्णवानि द्विविँशतिः ।। ७७-२४ ।।

ब्राह्माणि सर्वतीर्थानि शाक्तान्यष्टौ च विंशतिः ।।
तेषु सप्त च मातॄणां त्रीणि ब्राह्याः शुभानने ।। ७७-२५ ।।

वैष्णव्या द्वे तथा भद्रे रौद्री शेवेषु संस्थिता ।।
तथैकं क्षेत्रपालस्य तीर्थमुक्तं शुभानने ।। ७७-२६ ।।

अवांतराणि गुह्यानि प्रकटानि च मोहिनि ।।
सार्द्धत्रिकोटितीर्थानि गदितानीह वायुना ।। ७७-२७ ।।

दिवि भुव्यंतरिक्षे च रेवायां तानि संति च ।।
यस्त्वेतेषु महाभागे यत्र कुत्रापि मानवः ।। ७७-२८ ।।

स्नानं करोति शुद्धात्मा स लभेदुत्तमां गतिम् ।।
स्नानं दानं जपो होंवो वेदाध्ययनमर्चनम् ।। ७७-२९ ।।

सर्वमक्षयतां याति नर्मदायास्तटे कृतम् ।।
त्र्यहात्सारस्वतं तोयं सप्ताहाद्यामुनं सति ।। ७७-३० ।।

गांगं सकृत्प्लवात्पुण्यं दर्शनादेव नार्मदम् ।।
इत्येष कथितो देवि नर्मदातीर्थसंग्रहः ।। ७७-३१ ।।

स्मरतामपि मर्त्यानां महापातकशांतिदः ।।
य इमं श्रृणुयान्मर्त्यो नर्मदातीर्थसंग्रहम् ।। ७७-३२ ।।

श्रावयेद्वा पठेद्भद्रे सोऽपि पापैः प्रमुच्यते ।।
यद्गृहे लिखितं चैतन्माहात्म्यं नर्मदाभवम् ।। ७७-३३ ।।

विद्यतेऽभ्यर्चितं तत्र न मारीनाग्निजं भयम् ।।
न राजचौरशत्रुभ्यो भयं रोगभयं न च ।। ७७-३४ ।।

तदूगृहं पूर्य्यते लक्ष्म्या धनैर्द्धान्यैर्निरंतरम् ।।
पुत्रपौत्रादिकानां च विवाहाद्यैः सुमंगलम् ।। ७७-३५ ।।

इति श्रीबृहन्नारदीयपुराणे बृहदुपाख्याने उत्तरभागे वसुमोहिनीसंवादे नर्मदातीर्थमाहात्म्यं नाम सप्तसप्ततितमोऽध्यायः ।। ७७ ।।

इति नर्मदातीर्थमाहात्म्यम् ।।

नारदपुराणम्- उत्तरार्धः